Ferdig med fire års bygge- og deleforbud - Byggmesteren
Konflikter om bevaring og nybygging på Lyngør førte til et byggeforbud i 2018. (Illustrasjonsfoto: Lillesandshus)
– Jeg hadde nesten mistet trua, sier en håndverker om at byggeforbudet fra 2018 på Lyngør oppheves.
Forbudet oppheves fordi Tvedestrand kommune endelig vedtok ny områdeplan for det populære øysamfunnet.
Les også: Byggeforbudet kan vare i tre uker eller bli permanent (+)
– Det gikk litt over styr
Byggmesteren har snakket med flere håndverkere i traktene om det langvarige byggeforbudet.
– Problemet var at vi skal verne om trehusbebyggelsen og området Lyngør. Så ble det bygget noen skjemmende og rare boliger der ute. Ting gikk litt over styr, og det ble ramaskrik og konflikter. Tvedestrand kommune og fylkeskommunen skammet seg nok litt over det de hadde tillatt. Med forbudet ble det roligere, sier en håndverker til Byggmesteren.
Områdeplanen skal ivareta verneinteressene på øya og fungere som et verktøy for huseiere når de skal vedlikeholde og utvikle eiendommene sine i Lyngør. (Foto: Tvedestrand kommune)
Områdeplanen for Lyngør har vært gjennom en omfattende prosess, med blant annet to høringer. Underveis har det også vært befaringer, informasjonsmøter, og det har kommet inn ca 70 innspill fra huseiere og andre berørte. Ifølge Tvedestrandposten er grunneierforeningen nå fornøyd med reguleringene i den nye områdeplanen.
Ingen av håndverkerne som Byggmesteren snakker med, har sittet på henda og ventet på at byggeforbudet skulle oppheves.
– Jeg har aldri hatt så mye å gjøre i disse åra. Men det har jo gått i mindre arbeider og reperasjoner, i stedet for større byggeprosjekter, sier en håndverker.
Var bygge- og deleforbudet på Lyngør en overreaksjon?
– Nei, jeg mener ikke at det var det. Den nye reguleringsplanen kan bli en god retningsviser for Lyngør, svarer håndverkeren.
– Jeg er forsiktig optimist. Det blir spennende å lese områdeplanen i detalj, sier en annen tømrer.
– Jeg skal ikke mene for mye om det forbudet, siden jeg ikke har lyst til å jobbe mer der. Hver gang vi ankom med materialer eller satte igang med et arbeid, ble det klaging og konflikter, konstaterer en tredje håndverker på Sørlandet.